Predkladacia správa

Návrh nariadenia vlády Slovenskej republiky o sprístupňovaní rádiových zariadení na trhu (ďalej len „návrh nariadenia vlády Slovenskej republiky“) predkladá predseda Úradu pre normalizáciu, metrológiu a skúšobníctvo Slovenskej republiky podľa bodu B.65. uznesenia vlády Slovenskej republiky č. 484 z 24. septembra 2014 k Návrhu na určenie gestorských ústredných orgánov štátnej správy a niektorých orgánov verejnej moci, zodpovedných za prebratie a aplikáciu smerníc. 
Návrh nariadenia vlády Slovenskej republiky je technickým predpisom z oblasti posudzovania zhody, ktorý je obsahovo prepojený s rámcovým zákonom č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov v znení neskorších predpisov.
Návrh nariadenia vlády Slovenskej republiky je aproximačným nariadením vlády Slovenskej republiky vydaným podľa § 2 ods. 1 písm. g) a h) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky. Cieľom návrhu nariadenia vlády Slovenskej republiky je transponovať do právneho poriadku Slovenskej republiky smernicu Európskeho parlamentu a Rady 2014/53/EÚ zo 16. apríla 2014 o harmonizácii právnych predpisov členských štátov týkajúcich sa sprístupňovania rádiových zariadení na trhu, ktorou sa zrušuje smernica 1999/5/ES (Ú. v. EÚ L 153, 22. 05. 2014) (ďalej len „smernica 2014/53/EÚ“) a zabezpečiť tak kompatibilitu právneho poriadku Slovenskej republiky s právom Európskej únie.
 
Cieľom smernice 2014/53/EÚ je ochrana spotrebiteľa, a to vo forme technického predpisu, zavedením základných požiadaviek na rádiové zariadenia podľa predkladaného nariadenia vlády Slovenskej republiky. Právna úprava sprístupňovania rádiových zariadení na trhu bola doposiaľ upravená v práve Európskej únie smernicou Európskeho parlamentu a Rady 99/5/ES z 9. marca 1999 o rádiovom zariadení a koncových telekomunikačných zariadeniach a o vzájomnom uznávaní ich zhody (Ú. v. ES L 91, 07. 04. 1999) (ďalej len „smernica 99/5/ES") ako nástroj harmonizácie práva, s cieľom zaručiť voľný pohyb rádiových zariadení na vnútornom trhu Európskej únie a súčasne zabezpečiť vysokú úroveň ochrany zdravia a bezpečnosti, ochranu spotrebiteľov, ako aj profesionálnych koncových užívateľov. Smernicou 2014/53/EÚ došlo k zúženiu rozsahu úpravy oproti smernici 99/5/ES, keďže sa z jej rozsahu vypustili telekomunikačné zariadenia, ktoré spadajú pod smernicu Európskeho parlamentu a Rady 2014/30/EÚ z 26. februára 2014 o harmonizácii právnych predpisov členských štátov vzťahujúcich sa na elektromagnetickú kompatibilitu (prepracované znenie) (Ú. v. EÚ L 96, 29. 03. 2014) a smernicu Európskeho parlamentu a Rady 2014/35/EÚ z 26. februára 2014 o harmonizácii právnych predpisov členských štátov týkajúcich sa sprístupnenia elektrického zariadenia určeného na používanie v rámci určitých limitov napätia na trhu (prepracované znenie) (Ú. v. EÚ L 96, 29. 03. 2014).
 
Návrh nariadenia vlády Slovenskej republiky bol v dňoch od 16. marca 2016 do 31. marca 2016 predmetom predbežného pripomienkového konania, v rámci ktorého Stála pracovná komisia Legislatívnej rady vlády Slovenskej republiky pre posudzovanie vybraných vplyvov zaujala k materiálu súhlasné stanovisko. Návrh nariadenia vlády Slovenskej republiky bol v dňoch od 31. marca 2016 do 20. apríla 2016 predmetom medzirezortného pripomienkového konania, ktorého výsledky sú uvedené vo vyhodnotení a na rokovanie Legislatívnej rady vlády Slovenskej republiky sa predkladá bez rozporov.
Účinnosť návrhu nariadenia vlády Slovenskej republiky sa navrhuje v súlade s transpozičnou lehotou smernice 2014/53/EÚ od 13. júna 2016, okrem § 5, ktorý nadobudne účinnosť 12. júna 2018, čím sa zabezpečí dostatočne dlhá legisvakačná doba.
Predložený návrh nariadenia vlády Slovenskej republiky nemá byť predmetom vnútrokomunitárneho pripomienkového konania.
Nie je dôvod nesprístupňovania návrhu nariadenia vlády Slovenskej republiky.
Návrh nariadenia vlády Slovenskej republiky má negatívny vplyv na podnikateľské prostredie, nemá vplyv na rozpočet verejnej správy, nemá sociálny vplyv, ani vplyv na životné prostredie, informatizáciu spoločnosti a na služby verejnej správy pre občana.
Návrh nariadenia vlády Slovenskej republiky je v súlade s Ústavou Slovenskej republiky, so zákonmi a ostatnými všeobecne záväznými právnymi predpismi platnými v Slovenskej republike, s medzinárodnými zmluvami, ktorými je Slovenská republika viazaná, ako 
aj s právom Európskej únie.